Document ID: 32010R1265

TARYBOS REGLAMENTAS (ES) Nr. 1265/2010
2010 m. gruodžio 20 d.
kuriuo iš dalies keičiamas Reglamentas (EB) Nr. 1255/96, laikinai sustabdantis autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 31 straipsnį,
atsižvelgdama į Europos Komisijos pasiūlymą,
kadangi:
(1)
Sąjunga yra suinteresuota visiškai sustabdyti autonominių Bendrojo muitų tarifo muitų taikymą tam tikriems naujiems produktams, šiuo metu neišvardytiems Tarybos reglamento (EB) Nr. 1255/96 (1) priede.
(2)
Reglamento (EB) Nr. 1255/96 priede šiuo metu išvardyti septyni produktai, kurių KN ir TARIC kodai yra 2805309010, 2805309020, 2825500010, 2933790040, 3908900020, 3920621988 ir 8525801930, turėtų būti išbraukti, nes Sąjunga nebesuinteresuota, kad autonominių Bendrojo muitų tarifo muitų taikymo šiems produktams sustabdymas toliau galiotų.
(3)
Aštuoniolikos Reglamento (EB) Nr. 1255/96 priede išvardytų produktų, kuriems sustabdytas muitų taikymas, aprašymą būtina pakeisti, siekiant atsižvelgti į techninius produktų tobulinimus ir ekonomines rinkos tendencijas. Tuos produktus, kuriems sustabdytas muitų taikymas, reikėtų išbraukti iš to priedo sąrašo ir įtraukti juos iš naujo kaip naujus produktus, kuriems sustabdomas muitų taikymas, pateikiant naujus aprašymus. Be to, dvidešimties produktų KN kodai ir vienuolikos produktų TARIC kodai turėtų būti pakeisti.
(4)
Produktai, kuriems sustabdytas muitų taikymas, ir kurių atžvilgiu būtina atlikti tuos techninius pakeitimus, turėtų būti išbraukti iš Reglamento (EB) Nr. 1255/96 priedo produktų, kuriems sustabdomas muitų taikymas, sąrašo, ir į tą sąrašą jie turėtų būti įtraukti iš naujo, pateikiant naujus produktų aprašymus, naujus KN kodus ar naujus TARIC kodus.
(5)
Dėl aiškumo šio reglamento I ir II priedų tekstuose pateiktame įtrauktų ir išbrauktų produktų, kuriems sustabdomas muitų taikymas, sąrašuose pakeisti įrašai turėtų būti pažymėti žvaigždute.
(6)
Patirtis rodo, kad būtina nustatyti datą, iki kurios galioja Reglamente (EB) Nr. 1255/96 išvardytiems produktams taikomas muitų sustabdymas, siekiant užtikrinti, kad būtų atsižvelgiama į technologinius ir ekonominius pokyčius. Tokia nuostata neturėtų kliudyti anksčiau nutraukti tam tikrų priemonių taikymą arba jas pratęsti pasibaigus galiojimo datai, jeigu pagal 1998 m. Komisijos komunikate dėl autonominių muitų tarifų taikymo sustabdymo ir kvotų (2) nustatytus principus nurodomos ekonominės priežastys.
(7)
Todėl Reglamentas (EB) Nr. 1255/96 turėtų būti atitinkamai iš dalies pakeistas.
(8)
Kadangi šiame reglamente nustatytas muitų taikymo sustabdymas turi įsigalioti nuo 2011 m. sausio 1 d., šis reglamentas turėtų būti taikomas nuo tos pačios dienos ir įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas iš dalies keičiamas taip:
1.
įterpiamos šio reglamento I priede išvardytiems produktams skirtos eilutės,
2.
išbraukiamos produktams, kurių KN ir TARIC kodai yra nustatyti šio reglamento II priede, skirtos eilutės.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2011 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. gruodžio 20 d.

Labels: 1
7
3
6
15